钦定古今图书集成/明伦汇编/氏族典/第428卷 > 赵凤
## 钦定古今图书集成/明伦汇编/氏族典/第428卷 > 赵凤

按《五代史赵凤传》：“凤，幽州人也。少以儒学知名，依燕
王弟守奇，奔梁。守奇卒，凤去为郓州节度判官。晋取
郓州，庄宗闻凤名，以为扈銮学士。庄宗即位，拜凤中
书舍人、翰林学士。明宗不通文字，四方章奏，常使安
重诲读之，重诲亦不知书，孔循教重诲求儒者置之
左右。于是置端明殿学士，以冯道及凤为之。”朱守殷
反，明宗幸汴州。守殷已诛，又诏幸邺，从驾诸军汹汹。
而定州王都以为天子图己，疑不自安，人情大恐，群
臣不复敢言。凤手疏责安重诲，言甚切直，重诲以白，
遂罢。天成四年，拜门下侍郎、同中书门下平章事。安
重诲得罪，群臣无敢言者，独凤数言重诲尽忠，明宗
以凤为朋党，罢为安国军节度使。凤在镇所得俸禄，
悉以分将校宾客。废帝入立，召为太子太保，病足，居
于家。清泰二年卒。